IJK 1987

La **43-a Internacia Junulara Kongreso** (IJK) de TEJO okazis inter la 17-a kaj 24-a de julio 1987 en la universitata urbo Krakovo en la sudo de Pollando. La kongreson partoprenis 1034 junaj esperantistoj - grandparte studentoj, lernejanoj kaj junaj laboristoj sub 30 jaroj, el kiuj granda parto partoprenis poste la 72-an UK en Varsovio. La evento estis parto de la centraj organizaĵoj honore al la centjara jubileo de Esperanto, kaj ĝis nun estis la plej multnombre vizitata Internacia Junulara Kongreso.

La organizantoj de tiu kongreso estis aktivuloj de PSEK (Pola Studenta Esperanto-Komitato de Asocio de Polaj Studentoj) kaj de PEJ (Pola Esperanto-Junularo). La ĉeftemo de la kongeso estis "Civilizo - ĉu en krizo?"). Krome de la tre interesa kultura programo (pri kiu respondecis LKK-anoj Jerzy Rządzki kaj Leszek Lewandowski) koncertis i.a. Amplifiki, Osjan, Persone, Roman Bura, Anoemo, Małe Lachy; spektaklojn prezentis Pantomima Teatro el Olsztyn, Pupteatro el Vraca (gvide de Ljubomir Trifonĉovski prezentiĝis la pupteatraĵo *La Ovo* de *Boris Aprilov*)), Kia Koincido, Kooperativo Verda Monto (el Zielona Góra, kultura PSEK-filio gvide de Jerzy Rządzki); okazis tre sukcesaj ekskursoj (al Auschwitz, Wieliczka, Zakopane kaj Ojców - vilaĝo kaj kastelo, parto de la Aglaj Nestoj) kaj abundis la pritema programo (i.a. prelegis prof. Hristo Marinov el Bulgario, d-ro Leszek Kordylewski, d-ro Zenon Waldemar Dudek, Lech Kosieniak, Krzysztof Śliwiński k.a.). 

En la Loka Kongresa Komitato laboris i.a. Modest Błasiak - prezidanto, Jarosław Parzyszek - vicprezidanto, Paweł Janowczyk - kasisto, Iwona Kocięba, Joanna Lewoc, Teresa Kosieradzka, Janusz Błaszczyk, Grzegorz Adamczyk, Joanna Smycz kaj aliaj. Helpadis antaŭ kaj dum la IJK kelkdeko da volontuloj el PSEK, PEJ kaj "neorganizitaj". Interese estis, ke en la kongreslibro lastmomente, pro la cenzurista interveno, devis aperi sesnoma listo de la IJK-partoprenantoj el "Okcidenta Berlino", kiu laŭ la tiama "socialisma" doktrino estis aparta "ŝtato". La plej furora publika koncerto - por miloj da krakovanoj - okazis en la urba parko "Planty" okaze de tiama "komunisma" festo de la 22-a de julio. En la kongresejo (la sporta alo de la klubo "Wisła") la kongresanojn observadis el speciala observejo kelkaj sekretaj ŝtatagentoj kiuj ankaŭ intervenis, kiam unu el la polaj esperantistoj en la studenta domo, kie loĝis kongresanoj, disĵetis "kontaŭŝtatajn" foliojn.

eta|maldekstra|240ra|
eta|200ra|
En epoko, kiam ankoraŭ malfacilis vojaĝi inter la komunistaj kaj nekomunistaj ŝtatoj de Eŭropo, la kongreso estis aparte favora ŝanco por renkontigo de junaj esperantistoj el ambaŭ politikaj blokoj. Kiel en aliaj junularaj Esperanto-kongresoj, krom variaj prelegoj kaj diskutrondoj pri la kongresa temo kaj kulturaj eventoj okazis ankaŭ organizaj kunvenoj de TEJO, interalie de ties komitato. Dum la IJK estis elektita nova TEJO-estraro kun Jan Koszmaluk kiel prezidanto.

En la 1980-aj jaroj ofte organiziĝis plurcentkilometraj grupaj biciklaj vojaĝoj al la IJK. Tamen la politika divido inter okcidenta kaj orienta blokoj en Eŭropo malebligis tion en 1987: Bicikla karavano al la IJK en Krakovo malsukcesis, ĉar bicikla limpasado inter FRG kaj GDR, GDR kaj Pollando aŭ Ĉeĥoslovakio respektive Sovetunio kaj Pollando malgraŭ intensaj petoj kaj premoj de esperantistaj organizaĵoj el tiuj landoj estis ne permesigebla.

## Vidu ankaŭ 
* UK 1987
* Pola Studenta Esperanto-Komitato


43-a IJK
Kategorio:Esperanto-renkontiĝoj en Pollando
Kategorio:Aranĝoj de PEJ
Kategorio:Krakovo
Kategorio:1987 en Pollando